FI Euroopan unionin virallinen lehti L 55/47

KOMISSION PÄÄTÖS

tehty 24 päivänä helmikuuta 2006,

ennalta ehkäisevien rokotusten käyttöönotosta erittäin patogeenista H5N1-lintuinfluenssaa vastaan ja siihen liittyvistä siirtämistä koskevista säännöksistä Alankomaissa

(tiedoksiannettu numerolla K(2006) 630)

(Ainoastaan hollanninkielinen teksti on todistusvoimainen)

(2006/147/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon yhteisön toimenpiteistä lintuinfluenssan torjumiseksi ja direktiivin 92/40/ETY kumoamisesta 20 päivänä joulukuuta 2005 annetun neuvoston direktiivin 2005/94/EY (1) ja erityisesti sen 57 artiklan 2 kohdan

sekä katsoo seuraavaa:

(1) Lintuinfluenssa on siipikarjan ja lintujen tarttuva virustauti, joka aiheuttaa kuolleisuutta ja häiriöitä, jotka voivat nopeasti saavuttaa epitsoottiset mittasuhteet ja aiheuttaa siten vakavan uhan eläinten terveydelle sekä tietyissä olosuhteissa ihmisten terveydelle. On olemassa vaara, että taudinaiheuttaja leviää muille tiloille ja vähentää näin jyrkästi siipikarjankasvatuksen kannattavuutta, luonnonvaraisiin lintuihin sekä yhdestä jäsenvaltiosta toisiin jäsenvaltioihin ja kolmansiin maihin elävien lintujen tai niistä saatavien tuotteiden kansainvälisen kaupan välityksellä.

(2) Erittäin patogeenisen lintuinfluenssa A -viruksen H5N1-alatyyppi on eristetty luonnonvaraisista linnuista yhteisön tietyissä osissa ja kolmansissa maissa, jotka sijaitsevat yhteisön naapureina tai joissa muuttolinnut talvehtivat. Viruksen kulkeutuminen luonnonvaraisten lintujen mukana tulee todennäköisemmäksi tulevan muuttokauden aikana.

(3) Alankomaiden koko alueella on toteutettu varhaisen havaitsemisen järjestelmät ja bioturvallisuustoimenpiteet, joilla vähennetään lintuinfluenssan tarttumisvaaraa siipikarjaparvien osalta.

(4) Euroopan elintarviketurvallisuusviranomaisen (EFSA) eläinten terveyttä ja hyvinvointia käsittelevä lautakunta suositteli 20 päivänä syyskuuta 2005 antamassaan lausunnossa, joka koskee lintuinfluenssan vaikutuksia eläinten terveyteen ja hyvinvointiin, että ennalta ehkäisevää rokottamista voidaan harkita, jos todetaan suuri riski siihen, että virus kulkeutuu alueille, joilla on paljon siipikarjan tuotantoa. Lintuinfluenssaepidemian aikana on aina merkittävä riski siihen, että harraste- ja lemmikkilinnut kätketään, jolloin ne muodostavat jatkuvan infektioriskin. Tämä mahdollisuus olisi otettava huomioon, ja tällaisten lintujen joukkoteurastuksen sijaan voidaan suositella tehostettua valvonta- ja bioturvallisuusohjelmaa. Lisäksi voidaan vaihtoehtoina harkita lintujen karanteenia ja rokottamista. Tällainen toiminta ei saa kuitenkaan vaarantaa tiukkaa bioturvallisuutta eikä muita toimenpiteitä, joiden olisi oltava voimassa tällaisilla alueilla ja joilla pyritään estämään viruksen mahdollinen kulkeutuminen. Rokottamista voidaan erityisesti käyttää parvissa, joissa sovellettavat yleiset parvienhallintajärjestelmät estävät lintujen pysyvän pitämisen sisätiloissa tai riittävästi suojattuina kontakteilta luonnonvaraisiin lintuihin.

(5) Alankomaat toimitti 21 päivänä helmikuuta 2006 komissiolle hyväksymistä varten ennalta ehkäisevän rokotusohjelman, koska on erityinen vaara, että lintuinfluenssa kulkeutuu Alankomaiden alueelle. Komissio tarkasteli ohjelmaa välittömästi yhteistyössä Alankomaiden kanssa, ja se katsoo, että tietyin mukautuksin ohjelma on asiaankuuluvan yhteisön lainsäädännön mukainen. Näin ollen on aiheellista hyväksyä ohjelma.

(6) Olisi käytettävä ainoastaan sellaisia rokotteita, joille on myönnetty lupa eläinlääkkeitä koskevista yhteisön säännöistä 6 päivänä marraskuuta 2001 annetun Euroopan parlamentin ja neuvoston direktiivin 2001/82/EY (2) ja ihmisille ja eläimille tarkoitettuja lääkkeitä koskevista yhteisön lupa- ja valvontamenettelyistä ja Euroopan lääkeviraston perustamisesta 31 päivänä maaliskuuta 2004 annetun Euroopan parlamentin ja neuvoston asetuksen (EY) N:o 726/2004 (3) mukaisesti.

(7) Niillä Alankomaiden alueilla, joissa tehdään ennalta ehkäisevät rokotukset, on seurattava rokotettuja ja rokottamattomia siipikarjaparvia ja rajoitettava rokotettujen lintujen siirtämistä.

(8) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Kohde, soveltamisala ja määritelmät

1. Tässä päätöksessä säädetään tietyistä toimenpiteistä, joita sovelletaan Alankomaissa, kun tehdään ennalta ehkäiseviä rokotuksia siipikarjatiloilla, joilla on erityinen tartunnan kulkeutumisvaara, myös rajoituksista, jotka koskevat rokotetun siipikarjan ja tiettyjen siipikarjasta saatavien tuotteiden siirtämistä.

2. Tässä päätöksessä käytetään neuvoston direktiivissä 2005/94/EY annettujen määritelmien lisäksi seuraavia määritelmiä:

a) ”takapihoilla pidettävällä siipikarjalla” tarkoitetaan kanoja, ankkoja, kalkkunoita ja hanhia, joita niiden omistajat pitävät i) omaa kulutusta tai käyttöä varten tai ii) lemmikkeinä

b) ”luonnonmukaisesti kasvatetuilla” ja ”vapaana kasvatetuilla” tarkoitetaan munivien kanojen suojelun vähimmäisvaatimuksista 19 päivänä heinäkuuta 1999 annetussa neuvoston direktiivissä 1999/74/EY ja neuvoston direktiivin 1999/74/EY soveltamisalaan kuuluvien munivien kanojen tuotantolaitosten rekisteröinnistä 30 päivänä tammikuuta 2002 annetussa komission direktiivissä 2002/4/EY (4) määriteltyjä munivia kanoja, joilla on mahdollisuus liikkua vapaana.

2 artikla

Rokotusohjelman hyväksyminen

1. Hyväksytään Alankomaiden 21 päivänä helmikuuta 2006 komissiolle toimittama ennalta ehkäisevä rokotusohjelma erittäin patogeenista H5N1-lintuinfluenssaa vastaan (jäljempänä ’ennalta ehkäisevä rokotusohjelma’).

Ennalta ehkäisevän rokotusohjelman mukaisesti ennalta ehkäiseviin rokotuksiin on käytettävä H5-alatyyppin lintuinfluenssan inaktivoitua heterologista rokotetta tai poikkeustapauksissa ja ainoastaan, kun kyseessä ovat luonnonmukaisesti ja vapaana kasvatetut munivat kanat, lintuinfluenssan molemmat alatyypit H5 ja H7 sisältävää bivalenttia rokotetta, jolle Alankomaat on myöntänyt luvan takapihoilla pidettävää siipikarjaa sekä luonnonmukaisesti ja vapaana kasvatettuja munivia kanoja varten Alankomaiden koko alueelle.

2. Takapihoilla pidettävän siipikarjan ja luonnonmukaisesti tai vapaana kasvatettujen munivien parvien osalta on ennalta ehkäisevän rokotusohjelman mukaisesti toteutettava tehokas valvonta ja seuranta, jos ennaltaehkäisevät rokotukset on tehty.

3. Ennalta ehkäisevä rokotusohjelma on pantava täytäntöön tehokkaasti.

4. Komissio julkaisee ennalta ehkäisevän rokotusohjelman.

3 artikla

Elävän siipikarjan, syötäväksi tarkoitettujen munien, tuoreen siipikarjanlihan, jauhetun lihan, raakalihavalmisteiden, mekaanisesti erotetun lihan ja lihavalmisteiden siirtämistä koskevat säännökset

Säännöksiä, jotka koskevat elävän siipikarjan siirtämistä, kun se tulee ja/tai on peräisin tiloilta, joilla on tehty ennalta ehkäisevät rokotukset, ja jotka koskevat ennalta ehkäisevän rokotusohjelman mukaisesti rokotetusta siipikarjasta saatujen syötäväksi tarkoitettujen munien, tuoreen siipikarjanlihan, jauhetun lihan, raakalihavalmisteiden, mekaanisesti erotetun lihan ja lihavalmisteiden siirtämistä, on sovellettava tämän päätöksen 4–11 artiklan mukaisesti.

4 artikla

Elävän, takapihoilla pidettävän siipikarjan ja untuvikkojen sekä tällaisesta siipikarjasta saatujen siitosmunien siirtoa ja lähettämistä koskevat säännökset

Toimivaltaisen viranomaisen on varmistettava seuraavat:

1) Rokotetun, takapihoilla pidettävän siipikarjan on oltava yksilöllisesti tunnistettavissa ja sitä voidaan siirtää ainoastaan muille rokotetuille, takapihoilla siipikarjaa pitäville tiloille Alankomaissa ennalta ehkäisevän rokotusohjelman mukaisesti, jossa edellytetään tällaisten siirtojen kirjaamista.

2) Rokotettua, takapihoilla pidettävää siipikarjaa tai tällaisesta siipikarjasta peräisin olevia untuvikkoja tai siitosmunia ei voida siirtää kaupallisille siipikarjatiloille Alankomaissa tai lähettää muihin jäsenvaltioihin.

5 artikla

Elävien, luonnonmukaisesti ja vapaana kasvatettujen munivien kanojen siirtämistä ja lähettämistä koskevat säännökset

Toimivaltaisen viranomaisen on varmistettava, että rokotettuja, eläviä, luonnonmukaisesti ja vapaana kasvatettuja munivia kanoja voidaan siirtää ainoastaan Alankomaissa muille tiloille, joissa rokotukset tehdään, tai teurastamoon teurastettaviksi viipymättä eikä niitä voida lähettää Alankomaista.

6 artikla

Elävän siipikarjan, untuvikkojen ja siitosmunien terveystodistukset yhteisön sisäisessä kaupassa

Terveystodistuksiin, jotka liittyvät Alankomaista tuleviin elävän siipikarjan, untuvikkojen ja siitosmunien lähetyksiin yhteisön sisäisessä kaupassa, on sisällytettävä maininta:

”Lähetys koostuu elävästä siipikarjasta/untuvikoista/siitosmunista, jotka ovat peräisin tiloilta, joilla ei ole tehty rokotuksia lintuinfluenssaa vastaan.”

7 artikla

Syötäväksi tarkoitettujen munien lähetyksiä koskevat säännökset

Toimivaltaisen viranomaisen on varmistettava, että syötäväksi tarkoitetut munat, jotka tulevat ja/tai ovat peräisin tiloilta, joilla on luonnonmukaisesti ja vapaana kasvatettuja munivia kanoja ja joilla tehdään ennalta ehkäisevät rokotukset, lähetetään Alankomaista ainoastaan, jos syötäväksi tarkoitetut munat

a) ovat siipikarjasta, joka on peräisin parvista, jotka on säännöllisesti tarkastettu ja jotka ovat saaneet erittäin patogeenista H5N1-lintuinfluenssaa koskevat negatiiviset tutkimustulokset ennalta ehkäisevän rokotusohjelman mukaisesti ja kiinnittäen erityistä huomiota sentinellilintuihin ja

b) ne kuljetetaan välittömästi i) toimivaltaisen viranomaisen nimeämään pakkaamoon edellyttäen, että munat pakataan kertakäyttöisiin pakkauksiin ja että kaikkia toimivaltaisen viranomaisen vaatimia bioturvallisuustoimenpiteitä noudatetaan, tai ii) asetuksen (EY) N:o 853/2004 (5) liitteessä III olevan X jakson II luvussa mainittuun munatuotteita valmistavaan laitokseen esi- ja jatkokäsiteltäviksi asetuksen (EY) N:o 852/2004 (6) liitteessä II olevan XI luvun mukaisesti.

8 artikla

Tuoreen siipikarjanlihan, jauhetun lihan, raakalihavalmisteiden, mekaanisesti erotetun lihan ja lihavalmisteiden lähettämistä koskevat säännökset

1. Toimivaltaisen viranomaisen on varmistettava, että rokotetuista luonnonmukaisesti ja vapaana kasvatettujen munivien kanojen parvista saatua tuoretta lihaa lähetetään Alankomaista ainoastaan, jos liha on saatu siipikarjasta, joka:

a) on peräisin parvista, jotka on säännöllisesti tarkastettu ja jotka ovat saaneet erittäin patogeenista H5N1-lintuinfluenssaa koskevat negatiiviset tutkimustulokset ennalta ehkäisevän rokotusohjelman mukaisesti ja kiinnittäen erityistä huomiota sentinellilintuihin

b) on peräisin parvista, jotka virkaeläinlääkäri on tutkinut kliinisesti enintään 48 tuntia ennen lastausta kiinnittäen erityistä huomiota sentinellilintuihin

c) on pidetty erillään muista parvista, jotka eivät täytä tämän artiklan vaatimuksia, ja

d) että liha on tuotettu asetuksen (EY) N:o 853/2004 liitteen II sekä liitteessä III olevan II ja III jakson mukaisesti ja tarkastettu asetuksen (EY) N:o 854/2004 (7) liitteessä I olevan I, II ja III jakson sekä IV jakson V ja VII luvun mukaisesti;

2. Toimivaltaisen viranomaisen on varmistettava, että jauhettua lihaa, raakalihavalmisteita, mekaanisesti erotettua lihaa ja lihavalmisteita, jotka sisältävät rokotetuista luonnonmukaisesti ja vapaana kasvatettujen munivien kanojen parvista saatua lihaa, lähetään Alankomaista ainoastaan, jos liha on 1 kohdan mukaista ja jos se on valmistettu asetuksen (EY) N:o 853/2004 liitteessä III olevan V ja VI jakson mukaisesti.

9 artikla

Kaupalliset asiakirjat tuoretta siipikarjanlihaa, jauhettua lihaa, raakalihavalmisteita, mekaanisesti erotettua lihaa ja lihavalmisteita varten

Alankomaiden on varmistettava, että 8 artiklassa täsmennettyjen vaatimusten mukaisen tuoreen siipikarjanlihan, jauhetun lihan, raakalihavalmisteiden, mekaanisesti erotetun lihan ja lihavalmisteiden mukana on kaupallinen asiakirja, johon sisältyy seuraava ilmoitus:

”Lähetys täyttää komission päätöksen 2006/147/EY mukaiset eläinlääkinnälliset edellytykset.”

10 artikla

Tiedottaminen jäsenvaltioille

Alankomaiden on ennalta ilmoitettava 9 artiklassa tarkoitettujen lähetysten siirroista niiden määränpäänä olevan jäsenvaltion eläinlääkinnän keskusviranomaiselle.

11 artikla

Pakkauksen ja kuljetusvälineen pesu ja desinfiointi

Alankomaiden on varmistettava, että tiloilla, joilla tehdään ennalta ehkäisevät rokotukset, kaikki elävän siipikarjan, siitosmunien, untuvikkojen, tuoreen siipikarjanlihan, jauhetun lihan, raakalihavalmisteiden, mekaanisesti erotetun lihan ja lihavalmisteiden sekä siipikarjanrehun kuljetuksiin käytetyt kuljetusvälineet puhdistetaan ja desinfioidaan välittömästi ennen jokaista kuljetusta ja sen jälkeen desinfiointiaineilla ja menetelmillä, joka ovat toimivaltaisen viranomaisen hyväksymiä.

12 artikla

Seuraamukset

Alankomaiden on säädettävä tämän päätöksen säännösten rikkomiseen sovellettavista seuraamuksista ja toteutettava kaikki tarvittavat toimenpiteet sen varmistamiseksi, että ne pannaan täytäntöön. Seuraamusten on oltava tehokkaita, oikeasuhteisia ja varoittavia. Alankomaiden on ilmoitettava näistä säännöksistä komissiolle viimeistään 7 päivänä maaliskuuta 2006, ja sen on ilmoitettava komissiolle niiden mahdollisista myöhemmistä muutoksista.

13 artikla

Kertomukset

Alankomaiden on kuukauden kuluessa tämän päätöksen soveltamispäivästä toimitettava komissiolle kertomus, joka sisältää tietoa ennalta ehkäisevän rokotusohjelman täytäntöönpanosta, ja annettava 7 päivästä maaliskuuta 2006 alkaen kuukausittain kertomus elintarvikeketjua ja eläinten terveyttä käsittelevälle pysyvälle komitealle.

14 artikla

Toimenpiteiden tarkistaminen

Näitä toimenpiteitä tarkastellaan epidemiologisen tilanteen kehittymisen ja uuden saataville tulevan tiedon pohjalta.

15 artikla

Osoitus

Tämä päätös on osoitettu Alankomaiden kuningaskunnalle.

Tehty Brysselissä 24 päivänä helmikuuta 2006. Komission puolesta Markos KYPRIANOU Komission jäsen

(1) EUVL L 10, 14.1.2006, s. 16.

(2) EYVL L 311, 28.11.2001, s. 1. Direktiivi sellaisena kuin se on viimeksi muutettuna direktiivillä 2004/28/EY (EUVL L 136, 30.4.2004, s. 58).

(3) EUVL L 136, 30.4.2004, s. 1.

(4) EYVL L 30, 31.1.2002, s. 44.

(5) EUVL L 139, 30.4.2004, s. 55. Oikaistu toisinto EUVL L 226, 25.6.2004, s. 22.

(6) EUVL L 139, 30.4.2004, s. 1. Oikaistu toisinto EUVL L 226, 25.6.2004, s. 3.

(7) EUVL L 139, 30.4.2004, s. 206. Oikaistu toisinto EUVL L 226, 25.6.2004, s. 83. Asetus sellaisena kuin se on viimeksi muutettuna komission asetuksella (EY) N:o 2076/2005 (EUVL L 338, 22.12.2005, s. 83).